ગૌરવવંતા ગુર્જરદેશના ધોળકા નગરમાં વિરધવલરાજાની હકૂમત ચાલતી હતી. રાજા વીરધવલના મંત્રીશ્વર આશરાજ જૈન ધર્મી હતા. સુંહાલક નામના ગામમાં પોતાના પરિવારજનો સાથે રહેતા હતા. ધર્મપત્ની કુમારદેવીની કુક્ષીએ ત્રણ પુત્રરત્ન અને સાત પુત્રીઓ અવતર્યા હતા. તેમ અપન પૂર્વભવના કોઈ પ્રચંડ પુણ્યોદયે વસ્તુપાળ અને તેજપાળ તો બાલ્યવયથી જ અત્યંત તેજસ્વી અને પુણ્યવાન હતા. તે બંને ભાઈઓની અરસપરસની પ્રીતિ અનએ જિનેશ્વર પરમાત્માના શાસન અને ધર્મ પ્રત્યેની અડગ શ્રદ્ધા જોઇને તો ભલભલાને ઈર્ષ્યા થયા વિના ન રહે! યૌવનવયને પ્રાપ્ત કરતા વસ્તુપાળને લાલીતાદેવી તથા તેજપાળને અનુપમાદેવી સાથે પરણાવ્યા. સમય જતા પિતા આશરાજ મૃત્યુ પામ્યા તેથી સપરિવાર તેઓ માંડલગામમાં આવીને વસ્યા. ત્યાં થોડા કાળમાં માતા કુમારદેવી પણ પ્રભુને શરણ થયા. સાક્ષાત્ ભગવાન તુલ્ય માતા – પિતાનો વિરહ આક્રો લાગતા બંને બંધુઓ હૈયાને હળવું કરવા શ્રી સિદ્ધાચલ મહાતીર્થની યાત્રાએ જવા નીકળ્યા.